Câmpulung Moldovenesc

Un consilier local din Câmpulung Moldovenesc este cercetat penal după ce a postat în mod ilegal, pe rețeaua de socializare Facebook, o listă cu personalul medical al spitalului din localitate infectat cu COVID-19. Procurorii Parchetului de pe lângă Tribunalul Suceava au deschis un dosar penal pentru săvârșirea infracțiunii de ”divulgarea informațiilor secrete de serviciu sau nepublice”, după ce vineri seară, pe site-ul unei instituții de presă din Suceava a apărut o listă în care erau menționate cadre medicale de la Spitalul Municipal Câmpulung Moldovenesc care au fost testate și rezultatele testării pentru COVID-19 a acestora. Sesizarea a fost făcută din oficiu de către polițiștii din Câmpulung Moldovenesc, care au constatat că la rubrica ”comentarii” a unei postări din rețeaua Facebook făcută în cursul serii de vineri, exista o listă cu numele și prenumele cadrelor medicale din oraș, în dreptul cărora era precizat și rezultatul pozitiv sau negativ al testării.

În scurt timp a fost identificat și cel care a postat întreaga listă a cadrelor medicale testate, fiind vorba de consilierul local PNL Corneliu Berentan, care a șters apoi postarea, lista circulând acum în continuare pe Facebook sub formă de print-screen.

Testările pentru COVID-19 ale cadrelor medicale de la Spitalul Municipal Câmpulung Moldovenesc au fost făcute în cursul zilelor de 26 și 27 martie, iar rezultatele, după procesările făcute la Iași, au apărut în cursul zilei de vineri, 3 aprilie. Atunci s-a aflat faptul că din cei 300 de angajați testați, 28 au fost depistați pozitivi, 53 negativi, pentru restul așteptându-se în continuare rezultatele.

În aceste condiții de incertitudine, când fiecare se întreba dacă a fost sau nu depistat pozitiv, Corneliu Berentan, un consilier local, a publicat această listă pe un grup de Facebook, spune el, la solicitarea unei cunoștințe din oraș. El i-a declarat unui jurnalist de la o publicație centrală că a vrut să-i trimită persoanei respective răspunsul în privat și că a făcut publice informațiile din greșeală. Informația s-a răspândit cu repeziciune în oraș și circulă acum sub formă de print-screen, după ce consilierul a șters postarea. Contactat de noi, primarul Mihăiță Negură a spus că ”Berentan împreună cu persoana care l-a ajutat în procurarea listei vor suporta rigorile legii. Să lăsăm instituțiile statului să-și facă treaba în acest caz.”

Cercetările sunt continuate de către Serviciul de Investigații Criminale Suceava, sub supravegherea procurorului din cadrul Parchetului de pe lângă Tribunalul Suceava, pentru a se stabili dacă există și participarea altor persoane în comiterea faptei.

Spitalul Municipal Câmpulung Moldovenesc a fost închis sâmbătă, 4 aprilie, pentru o perioadă de 14 zile.